**A helyi önkormányzati képviselők és polgármesterek választására vonatkozó szabályok**

Magyarország Köztársasági Elnöke **2014. október 12.** napjára tűzte ki a helyi önkormányzati képviselők és polgármesterek általános választását. Szavazni 6.00 órától 19.00 óráig lehet.

A választópolgárok a lakóhelyükön szavazhatnak. (Amennyiben 2014. június 23-ig tartózkodási helyet létesített a választópolgár Bükön, és tartózkodási helyének érvényessége legalább 2014. október 12-ig tart, átjelentkezéssel a tartózkodási helyen is szavazhat. Átjelentkezésre irányuló kérelmet 2014. október 10-én 16.00 óráig lehet benyújtani a www.valasztas.hu oldalon vagy levélben, illetve személyesen a helyi választási irodában.)

A névjegyzékbe történt felvételükről a választópolgárokat a Nemzeti Választási Iroda értesíti 2014. augusztus 25-ig. (Ha az értesítést nem kapja meg vagy augusztus 15. után létesít lakóhelyet a választópolgárnak a helyi választási iroda adja át az értesítőt.)

A településen polgármesterre, 6 települési képviselőre és a megyei közgyűlés tagjaira lehet szavazni.

Jelöltet ajánlani ajánlóíven lehet 2014. szeptember 8-ig. Egy választópolgár több jelöltet is ajánlhat, polgármester és a települési képviselő jelöltet az a választópolgár ajánlhat, aki Bükön választójoggal rendelkezik. Az ajánlás ajánlóíven történik, amelyet a jelölt, jelölő szervezet részére a helyi választási iroda ad át, legkorábban 2014. augusztus 25-én. A jelöltként történő nyilvántartásba vételhez polgármester jelölt esetén a választópolgárok 3%-ának, települési képviselők esetén 1%-ának ajánlása szükséges.

Szavazni személyesen a lakóhely szerint illetékes szavazókörben lehet.

A korábbi évekhez hasonlóan a mozgásában korlátozott személy kérheti, hogy **mozgóurna** igénybevételével szavazhasson. Kérelmét írásban 2014. október 10-én 16.00 óráig nyújthatja be a helyi választási irodának, illetve 2014. október 12-én 15.00 óráig – szintén írásban – a szavazatszámláló bizottságnak.

A választási kampány 2014. augusztus 23-tól 2014. október 12-ig tart.

**Jelölő szervezetek nyilvántartásba vétele**

1. Azt a szervezetet, amely jelöltet vagy listát kíván állítani, a választás kitűzését követően a választási eljárásról szóló 2013. évi XXXVI. törvény 307/D § értelmében a Területi Választási Bizottság vagy a Nemzeti Választási Bizottság – amelynél a jelölő szervezetet bejelentették – veszi nyilvántartásba.

A bejelentésre a 2/2014. (VII.24.) IM rendelet 10. melléklete szerinti P3 jelű „Jelölő szervezet bejelentése a helyi önkormányzati képviselők és polgármesterek választásán” nyomtatvány szolgál.

2. Aki független jelöltként kíván indulni az önkormányzati választáson, annak nem kell a Nemzeti Választási Bizottságtól vagy Területi Választási Bizottságtól a nyilvántartásba vételét kérni!

**Ajánlások számának megállapítása**

A Helyi Választási Iroda (továbbiakban: HVI; Büki Közös Önkormányzati Hivatal 9737 Bük Széchenyi u. 44.) vezetője 2014. augusztus 18-án határozatban állapítja meg az egyéni listás jelölt, valamint a polgármester jelölt állításhoz szükséges érvényes ajánlások számát. A szükséges érvényes ajánlások számának megállapításakor a választópolgárok számát a központi névjegyzéknek a 2014. augusztus 15. napi adatai alapján kell megállapítani.

A határozat közzétételre kerül a www.buk.hu honlapon és a Büki Közös Önkormányzati Hivatal hirdetőtábláján.

**Ajánlóív igénylés**

a) Jelölő szervezetek polgármester és képviselő-jelöltjei

Az NVB / TVB által történt nyilvántartásba vétel után igényelhetnek ajánlóívet a HVI-től.

A HVI vezetője az ajánlóíveket legkorábban 2014. augusztus 25-én 8.00 órakor adja át az igénylő részére.

Ajánlóív igénylésre a 2/2014. (VII.24.) IM rendelet 12. melléklete szerinti A4 jelű „Ajánlóív igénylése jelölt ajánlásához a helyi önkormányzati képviselők és polgármesterek választásán” nyomtatvány szolgál.

A nyomtatvány 3. oldalán a jelölő szervezet képviselőjének neve és aláírása rovatban az írhat alá, aki a jelölő szervezet Nemzeti Választási Rendszerben (továbbiakban: NVR) rögzített törvényes képviselője vagy meghatalmazottja az NVR-ben szereplő képviselőtől vagy meghatalmazottól származó, írásbeli meghatalmazással rendelkezik.

Az ajánlóív igénylő nyomtatványon kell megadni az igényelt ajánlóívek darabszámát.

Különösen figyelni kell arra, hogy a nyomtatványt a személyi okmányok adatai alapján kell kitölteni.

A nyomtatványt a jelöltként induló személynek saját kezűleg kell aláírnia, a jelölt helyett meghatalmazottja a nyomtatvány aláírására nem jogosult.

A HVI valamennyi ajánlóívet sorszámmal, valamint hitelesítő bélyegzőnyomattal lát el.

Az ajánlóív érvényességének feltétele, hogy azon szerepeljen az ajánlást gyűjtő polgár neve és aláírása.

b) Független polgármester vagy képviselő jelölt

A független jelölt a választást kitűzését követően igényelheti az ajánlóívet a HVI –től.

A HVI –től az ajánlóíveket legkorábban 2014. augusztus 25-én 8.00 órakor adja át az igénylő részére.

Ajánlóív igénylésre a 2/2014. (VII.24.) IM rendelet 12. melléklete szerinti A4 jelű „Ajánlóív igénylés” nyomtatvány szolgál.

Az ajánlóív igénylő nyomtatványon kell megadni az igényelt ajánlóívek darabszámát.

Különösen figyelni kell arra, hogy a nyomtatványt a személyi okmányok adatai alapján kell kitölteni.

A nyomtatványt a jelöltként induló személynek saját kezűleg kell aláírnia, a jelölt helyett meghatalmazottja a nyomtatvány aláírására nem jogosult.

A HVI valamennyi ajánlóívet sorszámmal, valamint hitelesítő bélyegzőnyomattal látja el.

Az ajánlóív érvényességének feltétele, hogy azon szerepeljen az ajánlást gyűjtő polgár neve és

aláírása.

c) Amennyiben a jelöltként indulni szándékozó választópolgár által a helyi önkormányzati képviselők és polgármesterek választásán elfogadott jelölések nem ugyanazon településen, fővárosi kerületben vagy megyében vannak, vagy ugyanabban a jelölési fajtában több jelölést is elfogadott, a választási iroda az ajánlóív iránti igény rögzítése során az NVR által adott jelzés alapján tájékoztatja a választópolgárt, hogy az ajánlóív kiadása törvényi tilalomba ütközik és ezért az ajánlóíveket nem adja ki. Ebben az esetben a választási iroda a tájékoztatást haladéktalanul elvégzi. A tájékoztatás arra terjed ki, hogy a jelölés elfogadásáról szóló nyilatkozat az NVR-ben rögzített adatok szerint az a helyi önkormányzati képviselők és polgármesterek választásáról szóló 2010. évi L. törvény 8. §-ában foglalt rendelkezésekbe ütközik, valamint tartalmazza a tájékoztatást megalapozó konkrét adatokat. A választási iroda tevékenységével kapcsolatban a Ve. 210. §-a alapján kifogással lehet élni azon választási bizottság felé, mely mellett a választási iroda működik. (15/2014. NVB iránymutatás).

**Ajánlóívek átadása**

A HVI vezetője legkorábban 2014. augusztus 25-én 8.00 órakor adja át az igénylő részére az ajánlóíveket.

A Nemzeti Választási Iroda elnökének utasítása (NVI/143-2/2014.) alapján az ajánlóívek kiadásának első napján és a továbbiakban is, a választási irodában megjelenő igénylők részére érkezési sorrendben (ha egyszerre érkeznek, akkor az A4-es nyomtatvány leadásának sorrendjében) kell átadni az általuk igényelt íveket.

Az ajánlóíveket

* jelölő szervezet NVR-ben rögzített törvényes vagy meghatalmazott képviselője,
* e személy által adott meghatalmazással rendelkező személy,
* maga a jelölő szervezet jelöltjeként indulni szándékozó személy, és
* a független jelöltként indulni szándékozó személy, vagy az általa meghatalmazott személy jogosult átvenni.

Az ajánlóív átvételére jogosult személynek az ajánlóívek kiadását megelőzően igazolniuk kell magukat. Az ajánlóív átvételére jogosult személy tételesen ellenőrzi az igényelt ajánlóívek sorszámát és bélyegző lenyomatának meglétét.

Az ajánlóívek kiadásáról minden esetben átvételi elismervényt kell kiállítani.

Ajánlóívet a jelölt bejelentés időtartama alatt 2014. szeptember 8-án 16.00 óráig lehet igényelni.

**Ajánlásgyűjtés**

A választási eljárásról szóló 2013. évi XXXVI. törvény 122. § és 123. § szerint:

„122. § (1) Az a választópolgár ajánlhat jelöltet, aki a választáson a választókerületben választójoggal rendelkezik.

(2) Az ajánlóívre rá kell vezetni az ajánlást adó választópolgár nevét, személyi azonosítóját,

magyarországi lakcímét, valamint az anyja nevét. Az ajánlóívet az ajánló választópolgár saját kezűleg aláírja.

(3) Egy választópolgár több jelöltet is ajánlhat.

(4) Egy választópolgár egy jelöltet csak egy ajánlással támogathat, a további ajánlásai érvénytelenek.

(5) Az ajánlás nem vonható vissza.

(6) Az ajánlóíven az ajánlást gyűjtő személy feltünteti nevét és aláírását.

123. § (1) Ajánlást a polgárok zaklatása nélkül – a (2) bekezdésben foglalt kivétellel – a jelölő

szervezet képviselője vagy a jelöltként indulni szándékozó választópolgár, illetve annak képviselője bárhol gyűjthet.

(2) Nem gyűjthető ajánlás:

a) az ajánlást gyűjtő és az ajánló munkahelyén munkaidejében vagy munkaviszonyból, illetve

munkavégzésre irányuló más jogviszonyból fakadó munkavégzési kötelezettsége teljesítése közben,

b) a Magyar Honvédségnél és a központi államigazgatási szerveknél szolgálati viszonyban levő személytől a szolgálati helyén vagy szolgálati feladatának teljesítése közben,

c) tömegközlekedési eszközön,

d) állami, helyi és nemzetiségi önkormányzati szervek hivatali helyiségében,

e) felsőoktatási és köznevelési intézményben,

f) egészségügyi szolgáltató helyiségében.

(3) Az ajánlásért az ajánlást adó választópolgár részére előnyt adni vagy ígérni tilos. Az ajánlást adó választópolgár az ajánlásért nem kérhet előnyt, illetve nem fogadhat el előnyt vagy annak ígéretét.

(4) Érvénytelen az az ajánlás, amelyet az ajánlási szabályok megsértésével gyűjtöttek.”

**Jelölt bejelentése**

A jelöltet az ajánlóívek átadásával kell bejelenteni a nyilvántartásba vételre illetékes választási bizottságnál.

A jelölt bejelentésére 2014. szeptember 8-án 16.00 óráig van lehetőség munkanapokon 8.00

– 16.00 óra között.

Jelölt bejelentésre a 2/2014. (VII.24.) IM rendelet 17. melléklete szerinti E2 jelű „Egyéni jelölt bejelentése a helyi önkormányzati képviselők és polgármesterek választásán” nyomtatvány szolgál.

Az E2 jelű formanyomtatvány aláírására vonatkozó szabályok:

* a jelöltként indulni kívánó választópolgárnak, és
* amennyiben a jelölt jelölő szervezet jelöltjeként indul, akkor a jelölő szervezet

képviseletére jogosult személynek is alá kell írnia.

A HVI átveszi az ajánlóíveket, az E2 jelű formanyomtatványt és a jelölt fényképét (ha csatolják), azokat ellenőrzi, felhívja a bejelentő figyelmét az esetleges hiányosságokra és a bejelentésről átvételi elismervényt ad ki.

A független jelöltként indulni szándékozó választópolgár, illetve a jelöltet állítani szándékozó

jelölő szervezet a rendelkezésére bocsátott összes ajánlóívet köteles átadni a választási irodának 2014. szeptember 8-án 16.00 óráig. Minden kiadott ajánlóívvel el kell számolni, ennek elmulasztása esetén az illetékes választási bizottság hivatalból eljárva bírságot szab ki. A bírság összege minden be nem nyújtott ajánlóív után 10.000,-Ft, amelyet a Nemzeti Adó és Vámhivatal adók módjára hajt be. (Ha a jelölt, jelölő szervezet 2014. szeptember 9-én 16.00 óráig leadja azokat az ajánlóíveket, amelyeken nem gyűjtöttek ajánlást, mentesül a bírság megfizetésének kötelezettsége alól.)

A HVI az átvett ajánlóíveket a bejelentő jelenlétében rögzíti az informatikai rendszerben, erről a bejelentő részére átadás- átvételi jegyzőkönyv kerül átadásra, amely tartalmazza azon sorszámú ajánlóíveket, melyek nem kerültek a választási irodának leadásra.

**Ajánlások ellenőrzése**

A HVI az informatikai rendszerben végzi el az ajánlások ellenőrzését.

Az ajánló választópolgár azonosítását és választójoga megállapítását az ajánlóíven feltüntetett adatainak a központi névjegyzék és a szavazókörök és választókerületek nyilvántartásának adataival való összevetésével kell elvégezni.

Az ajánlások ellenőrzését nem kell tovább folytatni, ha bizonyossá válik, hogy az érvényes ajánlások száma eléri a jelöltséghez szükséges számot.

Az ajánlások ellenőrzésének eredményéről a HVI vezetője tájékoztatja az illetékes választási bizottságot.

A jelölt nyilvántartásba vételéről az illetékes helyi választási bizottság dönt.

A Helyi Választási Bizottság döntéséről a választási iroda tájékoztatja a jelöltet illetve jelölő szervezetet.

A nyilvántartásba vételről hozott határozat jogerőre emelkedése után van lehetősége a jelöltnek illetve jelölő szervezetnek, hogy megbízott tagot jelentsen be a Helyi Választási Bizottságba, valamint a szavazatszámláló bizottságokba.

**Szavazólap**

A szavazólapon a jelöltek a Helyi Választási Bizottság által kisorsolt sorrendben szerepelnek.

A képviselő és polgármester jelöltek sorrendjének sorsolására 2014. szeptember 8-án kerül sor. A Helyi Választási Bizottság ülése nyilvános, így a jelöltek illetve jelölő szervezetek képviselői is jelen lehetnek.

A szavazólapon a jelölteket folyamatos sorszámozással ellátva kell feltüntetni.

A szavazólapon a jelöltek, jelölő szervezetek adatait nagybetűvel, azonos betűtípussal és betűmérettel kell feltüntetni.

A szavazólapon a jelölő szervezet jelképét húsz milliméter magas és negyven milliméter széles területen kell elhelyezni (közös jelölt esetén is).

Bük, 2014. augusztus 12. HVI